ساسانی شاهی انوشیروان٬ ائفتالیتلردن قۇرتورماق اۆچون ایستمی خان‌لا ایتّیفاق قۇراراق اوْنون قیزی ایله ائولندی. گؤی‌تۆرک-ساسانی ایتّیفاقی ائفتالیت دؤولتینی ییخدی. ائفتالیت توْرپاقلاری ایران ایله گؤی‌تۆرکلر آراسیندا بؤلوشه‌رک جئیحون چایی‌نین قۇزئیی گؤی‌تۆرکلره٬ گۆنئیی ساسانیلره کئچمیش٬ دمیرقاپی کئچیدی ایکی دؤولتی آییران سرحد تعیین اوْلونموشدور. بئله‌جه ماوراءالنهر٬ فرغانانین بیر بؤلومو٬ غربی تۆرکیستانین گۆنئیی٬ کاشغر و خوْتن گؤی‌تۆرکلره عایید اوْلدو.